b'\n_START_ARTICLE_\nPodpi\xc4\x8dje\n_START_SECTION_\nZgodovina\n_START_PARAGRAPH_\nIzvor podpi\xc4\x8dja lahko sledimo do italijanskega tiskarja Alda Manutija starej\xc5\xa1ega (Aldus Manutius). Manutij je rabil podpi\xc4\x8dje za lo\xc4\x8devanje besed, ki so bile pomensko nasprotne, in za ozna\xc4\x8devanje neodvisnih stavkov.\n_START_SECTION_\nPodpi\xc4\x8dje v sloven\xc5\xa1\xc4\x8dini\n_START_PARAGRAPH_\nPodpi\xc4\x8dje se v sloven\xc5\xa1\xc4\x8dini z razliko od pike ali dvopi\xc4\x8dja rabi le skladenjsko. S podpi\xc4\x8djem lo\xc4\x8dimo posamezne dele povedi krepkeje kot z vejico in \xc5\xa1ibkeje kot s piko. Rabimo ga levosti\xc4\x8dno; presledek je torej za njim in ne pred njim.\n_START_SECTION_\nPodpi\xc4\x8dje v drugih jezikih\n_START_PARAGRAPH_\nV gr\xc5\xa1\xc4\x8dini podpi\xc4\x8dje ozna\xc4\x8duje vpra\xc5\xa1anje, podobno kot latinski vpra\xc5\xa1aj._NEWLINE_V francoski tipografiji se podpi\xc4\x8dje, kot tudi mnogo drugih lo\xc4\x8dil, lo\xc4\x8di od predhodnega znaka s kratkim nedeljivim presledkom. V ra\xc4\x8dunalni\xc5\xa1kem naboru znakov ga pogosto zamenja navadni presledek.\n_START_SECTION_\nRaba v ra\xc4\x8dunalni\xc5\xa1tvu\n_START_PARAGRAPH_\nV ra\xc4\x8dunalni\xc5\xa1kem programiranju se podpi\xc4\x8dje pogosto rabi v imperativnih programskih jezikih za lo\xc4\x8devanje ukazov. Tak\xc5\xa1na zgleda sta pascal in JavaScript. Zgleda vrstic, ki lo\xc4\x8dujeta ukaze (deklaracijo funkcije in funkcijo) v pascalu:_NEWLINE_program PozdravljenSvet(output);_NEWLINE_writeln(\'Pozdravljen svet!\');_NEWLINE_V drugih proceduralnih jezikih podpi\xc4\x8dje zaklju\xc4\x8duje ukaze - na primer Ada, C, Java, C++, Maple. Zgleda vrstic, ki zaklju\xc4\x8dujeta ukaz (deklaracijo spremenljivke in funkcijo) v C-ju:_NEWLINE_int stevilo 0\xc2\xa0;_NEWLINE_puts("Pozdravljen svet!")\xc2\xa0;_NEWLINE_Starej\xc5\xa1i programerji so nekako desnosti\xc4\x8dno pisali pred podpi\xc4\x8dje \xc5\xa1e presledek, danes pa ga ve\xc4\x8dinoma opu\xc5\xa1\xc4\x8dajo, saj je pove\xc4\x8dini zapis kode v teh jezikih prost._NEWLINE_Nekateri drugi jeziki, kot so nekateri zbirniki in nare\xc4\x8dja Lispa, lahko rabijo podpi\xc4\x8dje tudi za ozna\xc4\x8ditev komentarjev._NEWLINE_V ra\xc4\x8dunalni\xc5\xa1kem sistemu je podpi\xc4\x8dje predstavljeno z deseti\xc5\xa1kima znakoma Unicode (;) in ASCII 59 ali \xc5\xa1estnajsti\xc5\xa1ko 0x003b.'